รายย่อยอดซื้อหุ้นกู้เกรดดียกล็อตขายขาใหญ่เกลี้ยง
คนมีเงินออมเศร้า! ไร้หุ้นกู้เครดิตดีให้ลงทุน เหตุกองทุนยกล็อตให้ลูกค้าใหญ่ ขณะที่หุ้นกู้เครดิต BBB+ ต้นทุนพุ่ง
11 ส.ค. 2554

คนมีเงินออมเศร้า! ไร้หุ้นกู้เครดิตดีให้ลงทุน เหตุกองทุนยกล็อตให้ลูกค้าใหญ่ ขณะที่หุ้นกู้เครดิต BBB+ ต้นทุนพุ่ง 
น.ส.อริยา ติรณะประกิจ ผู้ช่วยกรรมการผู้จัดการ สมาคมตราสารหนี้ไทย (Thai BMA) เปิดเผยว่า ปัจจุบันหุ้นกู้ที่มีอันดับความน่าเชื่อถือดี ระดับ A ขึ้นไป ไม่ค่อยมีให้ประชาชนผู้ออมเงินได้เลือกลงทุน เพราะหุ้นกู้ที่มีเครดิตดีออกโดยบริษัทจดทะเบียน (บจ.) จะเสนอขายให้กับนักลงทุนสถาบันและนักลงทุนรายใหญ่ หรือบางครั้งก็ออกเพื่อขายยกล็อตให้กับกองทุนรวม ที่จัดตั้งกองทุนขึ้นมาเพื่อลงทุนในหุ้นกู้ระดับนี้โดยเฉพาะ
“ที่ผ่านมาก็มีการให้ความรู้กับผู้มีเงินออมที่อยากลงทุนในหุ้นกู้ว่าให้เลือกหุ้นกู้ที่มีเครดิตดี และเครดิตระดับ A ขึ้นไป เพราะจะมีความเสี่ยงไม่สูง โอกาสผิดนัดชำระหนี้ต่ำ หรือแทบจะไม่มี แต่เมื่อในตลาดไม่มีหุ้นกู้ประเภทนี้ให้ลงทุน นักลงทุนก็ต้องเลือกซื้อหุ้นกู้ที่มีเครดิตต่ำลงมา เช่น หุ้นกู้ระดับ BBB ขึ้นไป เพราะจะได้รับผลตอบแทนในอัตราที่สูงขึ้น แต่ก็มีความเสี่ยงเกิดขึ้น” น.ส.อริยา กล่าว
สำหรับแนวโน้มอัตราดอกเบี้ยที่ปรับตัวเพิ่มขึ้นยังไม่ส่งผลกระทบต่อต้นทุนของ บจ.ที่มีอันดับความน่าเชื่อถือดีๆ แต่บริษัทที่มีความน่าเชื่อถือระดับ BBB ขึ้นไป เริ่มเห็นชัดเจนว่าดอกเบี้ยได้ปรับตัวเพิ่มขึ้นแล้ว ชัดเจนกรณีหุ้นกู้ของบริษัท อิตาเลียนไทย ดีเวล๊อปเมนต์ (ITD) ที่ได้รับอันดับเครดิตที่ BBB+ และจะออกหุ้นกู้ขายให้กับประชาชนทั่วไปนั้น จ่ายดอกเบี้ยในอัตราที่สูงถึง 6.72% 
ขณะที่หุ้นกู้บริษัท เอเชี่ยน พร็อพเพอร์ตี้ ดีเวลลอปเม้นท์ (AP) ล่าสุดขายหุ้นกู้วงเงิน 500 ล้านบาท และมีอันดับความน่าเชื่อถือที่ BBB+ ให้ดอกเบี้ยกับผู้ลงทุนในอัตรา 4.65% 
อย่างไรก็ตาม การออกหุ้นกู้ของ AP เมื่อปีที่ผ่านมานั้น จ่ายดอกเบี้ยให้กับผู้ลงทุนในอัตรา 3.5% ซึ่งจะเห็นว่ามีต้นทุนดอกเบี้ยที่แพงขึ้น 
สำหรับการออกหุ้นกู้ของเอกชนในงวด 5 เดือนแรกของปีนั้น อยู่ที่ 9.05 หมื่นล้านบาท โดยมีบริษัทที่มายื่นจดทะเบียนและออกหุ้นกู้จำนวน 25 บริษัท ซึ่งมีทั้งออกเพื่อไถ่ถอนหุ้นกู้เดิมและเพื่อขยายธุรกิจ และออกก่อนดอกเบี้ยจะปรับตัวเพิ่มขึ้นกว่านี้ 
ทั้งนี้ ที่ผ่านมาคณะกรรมการนโยบายการเงินธนาคารแห่งประเทศไทย (ธปท.) ได้ประกาศขึ้นอัตราดอกเบี้ยในตลาดซื้อคืนพันธบัตร (อาร์/พี) อย่างต่อเนื่อง จนปัจจุบัน ขึ้นมาอยู่ที่ 3% ในการประชุม กนง.ในวันที่ 13 ก.ค. 2554 ตลาดคาดกันว่าดอกเบี้ยจะเพิ่มขึ้นอีก 0.25%